Video: Snoesige robot-robbe vir tsoenami-slagoffers | Maroela Media
Snoesige robot-robbe wat op menslike aanraking reageer, is die nuutste middel om Japan se tsoenami-slagoffers wat aan depressie ly, te bemoedig.
"Paro" word aangebied aan mense wat weens die tragedie haweloos gelaat is en bied 'n klein bietjie noodsaaklike aanraking met sy geluidjies en waarderende flap van sy vinne wanneer hy met mense in aanraking kom. "Dit is so oulik. Dit maak koergeluidjies wanneer ek dit vryf," het die 10-jaaroue Kosei Oyama gesê. "Weens die tsoenami het ons minder dinge om mee te speel as vantevore."
Tsuyako Kumagai, 'n 47-jarige huisvrou het gesê haar vriende in tydelike huise is tevrede met Paro as 'n plaasvervanger vir troeteldiere wat deur die reuse golwe weggevoer is. "Talle van my bure wil nie nuwe troeteldiere hê nie, omdat hulle nie aan hul vorige troeteldiere herinner wil word nie," het Kumagai gesê.
Die robot-robbe is beskikbaar gestel aan mense wat in tydelike huise in 'n bofbalstadion in die hawedorp Kesennuma bly. Dié gebied is verlede Maart ernstig getref deur die tsoenami waarin 19 000 mense aan die kus dood is. Vir talle is die lewe reeds 'n klein bietjie beter, maar nog ver van perfek af. "Ek het alles verloor wat ek in my lewe opgebou het," het Hiroshi Onodera (51) gesê. Onodera se broerskind is oorlede en sy huis is meegesleur. Hy bly nou saam sy ma in 'n tydelike huis en voel afgesluit van sy gemeenskap. "Dit is wonderlik om so 'n plek te hê waar ons geestelik gesond kan word," het Onodera gesê toe hy na die gemeenskapsgebou verwys het waar die robotfiguurtjies vir 'n kort termyn geleen kan word.
Die rob, wat met aanraking- en oudiosensors toegerus is, word reeds in hospitale en ouetehuise as 'n terapeutiese hulpmiddel gebruik vir ouer mense wat onder andere aan depressie ly. "Dit is belangrik vir die inwoners om kommunikasie te behou," het Kazuhiro Kojima, 'n navorser by Advanced Industrial Science and Technology, gesê.